Για άλλες χρήσεις, δείτε: Αλέξανδρος Παπαχελάς.

Ο **Αλέξης Παπαχελάς** (Αθήνα, Μάρτιος 1961) είναι Έλληνας δημοσιογράφος και διευθυντής της εφημερίδας *Η Καθημερινή*. Ήταν ο δημιουργός και βασικός παρουσιαστής της ενημερωτικής εκπομπής *Οι Νέοι Φάκελοι* του τηλεοπτικού σταθμού ΣΚΑΪ που αποτελούσε συνέχεια της βραβευμένης εκπομπής *Οι Φάκελοι* του Mega Channel. Από την τηλεοπτική σεζόν 2009-2010 είχαν προστεθεί στην εκπομπή συνεντεύξεις του με καλεσμένους στο στούντιο, ενώ από την τηλεοπτική σεζόν 2010-2011 η εκπομπή ήταν εβδομαδιαία με σειρά ερευνητικών και ιστορικών ντοκιμαντέρ πάνω σε ελληνικά και διεθνή θέματα. Την τηλεοπτική σεζόν 2016-2017 ήταν ο δημιουργός και βασικός παρουσιαστής της ενημερωτικής εκπομπής του ΣΚΑΪ *Ιστορίες*. Από την αρχή της συνεργασίας του με τον τηλεοπτικό σταθμό ΣΚΑΪ μέχρι και σήμερα εμφανίζεται ως πολιτικός και διπλωματικός σχολιαστής στο κεντρικό δελτίο ειδήσεων του σταθμού.

Βιογραφικά στοιχεία
-------------------

Γεννήθηκε στην Αθήνα και είναι υιός του Αριστομένη και της Αικατερίνης. Η οικογένειά του κατάγεται από το Διαβολίτσι Μεσσηνίας και την Κωνσταντινούπολη. Μεγάλωσε στην πλατεία Βικτωρίας. Αποφοίτησε από το Κολλέγιο Αθηνών και έπειτα πήγε στις Ηνωμένες Πολιτείες όπου σπούδασε οικονομικά και ιστορία στο Κολέγιο Μπαρντ, ενώ στη συνέχεια απέκτησε μεταπτυχιακό δίπλωμα στη δημοσιογραφία και τις διεθνείς σχέσεις από το Πανεπιστήμιο Κολούμπια της Νέας Υόρκης.

Άρχισε τη δημοσιογραφική του καριέρα στη Νέα Υόρκη ως ανταποκριτής για την εφημερίδα *Η Αυγή* το 1983, και συνέχισε ως ανταποκριτής για την *Καθημερινή*, την Ελληνική Υπηρεσία του BBC στην Ουάσινγκτον και τον ελληνικό τηλεοπτικό σταθμό Mega Channel.

Επέστρεψε στην Ελλάδα το 1998, ξεκίνησε να γράφει στην εφημερίδα *Το Βήμα* και συνέχισε τη συνεργασία του με το Mega Channel, συμπαρουσιάζοντας για δύο χρόνια την εκπομπή *Μαύρο Κουτί* και στη συνέχεια παρουσιάζοντας για επτά χρόνια, από τον Οκτώβριο του 2000, την εκπομπή *Οι Φάκελοι*. Στο Mega Channel διετέλεσε επίσης διευθυντής ειδήσεων και πολιτικός σχολιαστής στο δελτίο ειδήσεων του σταθμού. Τον Σεπτέμβριο του 2006 ξεκίνησε να αρθρογραφεί στην *Καθημερινή* και τον Απρίλιο του 2007 ανέλαβε τα καθήκοντα του διευθυντή της εφημερίδας. Από τον Οκτώβριο του 2007, παρουσίαζε την εκπομπή *Οι Nέοι Φάκελοι* στον τηλεοπτικό σταθμό ΣΚΑΪ.

Έχει πάρει συνεντεύξεις από διεθνείς φυσιογνωμίες ανάμεσα στις οποίες ο αρχηγός του κινήματος Ζαπατίστας Μάρκος, που συνάντησε στο κρησφύγετό του στην ζούγκλα του Μεξικό , ο Γιάσερ Αραφάτ στο αρχηγείο του στην Ραμάλα λίγο μετά την ισραηλινή εισβολή στην Δυτική Όχθη , ο πρώην Γενικός Γραμματέας του ΟΗΕ Κόφι Ανάν, ο πρόεδρος της Microsoft Μπιλ Γκέιτς, οι πρόεδροι της Αμερικής Τζωρτζ Μπους (πρεσβύτερος) και Μπιλ Κλίντον, ο πρόεδρος της Συρίας Μπασάρ αλ Άσαντ, ο Τζωρτζ Σόρος κα.

Είναι δημιουργός μίας σειράς από ιστορικά ντοκιμαντέρ μεταξύ των οποίων ντοκιμαντέρ για την καταστροφή της Σμύρνης με μαρτυρίες και οπτικοακουστικό υλικό, μία σειρά από ντοκιμαντέρ για την δικτατορία της 21ης Απριλίου,   την τουρκική εισβολή στην Κύπρο το 1974 και το ζήτημα των Αγνοουμένων.  Έχει πάρει συνεντεύξεις από σημαντικά πρόσωπα της πρόσφατης ελληνικής ιστορίας όπως ο Λεωνίδας Κύρκος , ο Κωνσταντίνος Β΄ κ.α.

Στο πρώτο του βιβλίο "Ο βιασμός της ελληνικής δημοκρατίας",  αποκάλυψε για πρώτη φορά με στοιχεία τις σχέσεις των αμερικανικών μυστικών υπηρεσιών με την ομάδα των συνταγματαρχών που οργάνωσαν το πραξικόπημα της 21ης Απριλίου.  Μεταξύ άλλων έφερε στο φως της δημοσιότητας την φωτογραφία που απεικονίζει τον μετέπειτα δικτάτορα Γεώργιο Παπαδόπουλο με ομάδα ελληνοαμερικανών στελεχών της CIA και η οποία αποτέλεσε το εξώφυλλο του βιβλίου.

Έχει υπερασπιστεί την ερευνητική δημοσιογραφία σε πολλά άρθρα και ρεπορτάζ του με γνωστότερη περίπτωση την καταγγελία της υπόθεσης της οικίας του πρώην υπουργού Άμυνας του ΠΑΣΟΚ Άκη Τσοχατζόπουλου στην οδό Διονυσίου Αρεοπαγίτου που διατύπωσε στις 30 Μαΐου 2010 και την οποία διέψευσε στην συνέχεια σε συνέντευξή του στους Νέους Φακέλους ο πρώην υπουργός  στη συνέντευξή του στον Αλέξη Παπαχελά και στον Τάσο Τέλλογλου.

Το 2014 τιμήθηκε από το Bard College με το βραβείο προσφοράς στα δημόσια πράγματα προς τιμήν του John Dewey. Πρόκειται για βραβείο που απονέμεται σε διακεκριμένους αποφοίτους του Πανεπιστημίου και το οποίο του επιδόθηκε σε ειδική τελετή τον Ιούνιο του 2014.

Το περιοδικό Politico τον συμπεριέλαβε σε ειδικό αφιέρωμα που έκανε ως ένα από τους 27 Ευρωπαίους πολίτες με την μεγαλύτερη επιρροή στην Ε.Ε. 

Έχει βραβευτεί ως δημοσιογράφος της χρονιάς, ενώ βραβεία έχουν αποσπάσει και οι εκπομπές του Μαύρο Κουτί, Φάκελοι, και Νέοι Φάκελοι.  Το Δεκέμβριο του 2000 το Ίδρυμα Μπότση του απένειμε βραβείο για τα αποκαλυπτικά του ντοκιμαντέρ, τις διπλωματικές του αναλύσεις, αλλά και για την τηλεοπτική του παρουσία.

Έχει αρθρογραφήσει μεταξύ άλλων και στις εφημερίδες New York Times  και Guardian.

Έχει συμμετάσχει, προσκεκλημένος, σε συνάντηση της *Λέσχης Μπίλντερμπεργκ*. Τέλος, είναι Γενικός Γραμματέας του Ελληνικού Ιδρύματος Ευρωπαϊκής και Εξωτερικής Πολιτικής (ΕΛΙΑΜΕΠ).

Εργογραφία
----------

Μερικά από τα συγγραφικά του έργα είναι:

* *Ο βιασμός της Ελληνικής Δημοκρατίας, Ο αμερικανικός παράγων, 1947-1967*, εκδ. Εστία, 1997, ISBN 978-960-05-0748-5
* Τάσος Τέλλογλου, Αλέξης Παπαχελάς, *Φάκελος 17 Νοέμβρη*, εκδ. Εστία, 2003, ISBN 978-960-05-1055-3
* *Ο Κωνσταντίνος Μητσοτάκης: Με τα δικά του λόγια*, εκδ. Παπαδόπουλος, 2019, ISBN 978-960-56-9796-9
* *Ένα σκοτεινό δωμάτιο 1967-1974*, εκδ. Μεταίχμιο, 2021, ISBN 978-618-03-2742-7

Προσωπική ζωή
-------------

Είναι παντρεμένος με την Θάλεια Καρτάλη και έχει δύο κόρες.

Παραπομπές και σημειώσεις
-------------------------

1. ↑  «Αλέξης Παπαχελάς: "Είχα την κακή τύχη να γίνομαι 59 ετών μέσα στην εντατική"». *Znews*. 7 Απριλίου 2020. Ανακτήθηκε στις 16 Ιανουαρίου 2021.
2. ↑  «Αλέξης Παπαχελάς - Βιογραφικό ιστοσελίδα "Νέων Φακέλων"». Αρχειοθετήθηκε από το πρωτότυπο στις 23 Απριλίου 2008. Ανακτήθηκε στις 12 Ιουλίου 2008.
3. ↑  «Αλέξης Παπαχελάς - Συνεντεύξεις του Αλέξη Παπαχελά».
4. ↑  «Ιστορίες». *www.skaitv.gr*. Αρχειοθετήθηκε από το πρωτότυπο στις 19 Ιουνίου 2020. Ανακτήθηκε στις 16 Ιανουαρίου 2021.
5. ↑  «Αλέξης Παπαχελάς - Διευθυντής ειδήσεων Mega Channel». [*νεκρός σύνδεσμος*]
6. ↑  «Άρθρο Αλ. Παπαχελά - ΚΑΘΗΜΕΡΙΝΗ». Αρχειοθετήθηκε από το πρωτότυπο στις 19 Ιουλίου 2012. Ανακτήθηκε στις 12 Ιουνίου 2008.
7. ↑  «ΗΜΕΡΗΣΙΑ».
8. ↑  «Αλέξης Παπαχελάς - Συνέντευξη Ζαπατίστας».
9. ↑  «Αλέξης Παπαχελάς - Συνέντευξη Γιάσερ Αραφάτ».
10. ↑  «Αλέξης Παπαχελάς - Ντοκιμαντέρ "Η καταστροφή της Σμύρνης"». Αρχειοθετήθηκε από το πρωτότυπο στις 9 Μαΐου 2013. Ανακτήθηκε στις 16 Απριλίου 2013.
11. ↑  «Αλέξης Παπαχελάς - Ντοκιμαντέρ "21η Απριλίου"». Αρχειοθετήθηκε από το πρωτότυπο στις 1 Μαΐου 2013. Ανακτήθηκε στις 16 Απριλίου 2013.
12. ↑  «Αλέξης Παπαχελάς - Ντοκιμαντέρ "21η Απριλίου ΙΙ"». Αρχειοθετήθηκε από το πρωτότυπο στις 9 Σεπτεμβρίου 2012. Ανακτήθηκε στις 16 Απριλίου 2013.
13. ↑  «Αλέξης Παπαχελάς - Ντοκιμαντέρ "Η Εισβολή στην Κύπρο 1974"».
14. ↑  «Αλέξης Παπαχελάς - Συνέντευξη με τον Λεωνίδα Κύρκο». Αρχειοθετήθηκε από το πρωτότυπο στις 9 Μαΐου 2013. Ανακτήθηκε στις 16 Απριλίου 2013.
15. ↑  «Αλέξης Παπαχελάς - Βιβλίο "Ο Βιασμός της Ελληνικής Δημοκρατίας». Αρχειοθετήθηκε από το πρωτότυπο στις 29 Μαρτίου 2013. Ανακτήθηκε στις 16 Απριλίου 2013.
16. ↑  «Αλέξης Παπαχελάς - "Συγγραφή Βιβλίων"».
17. ↑  «Αλέξης Παπαχελάς - Ερευνητική Δημοσιογραφία». Αρχειοθετήθηκε από το πρωτότυπο στις 4 Φεβρουαρίου 2012. Ανακτήθηκε στις 16 Απριλίου 2013.
18. ↑  «Αλέξης Παπαχελάς - Υπόθεση Άκης Τσοχατζόπουλος». Αρχειοθετήθηκε από το πρωτότυπο στις 15 Νοεμβρίου 2013. Ανακτήθηκε στις 16 Απριλίου 2013.
19. ↑  «Αλέξης Παπαχελάς - Υπόθεση Άκης Τσοχατζόπουλος - Οικία Δ.Αρεοπαγίτου». Αρχειοθετήθηκε από το πρωτότυπο στις 19 Σεπτεμβρίου 2013. Ανακτήθηκε στις 16 Απριλίου 2013.
20. ↑  «Αλέξης Παπαχελάς - Συνέντευξη Άκη Τσοχατζόπουλου». Αρχειοθετήθηκε από το πρωτότυπο στις 11 Μαΐου 2013. Ανακτήθηκε στις 16 Απριλίου 2013.
21. ↑  «Σύλληψη Άκη Τσοχατζόπουλου».
22. ↑  «ALEXIS PAPAHELAS». *POLITICO* (στα Αγγλικά). 2 Δεκεμβρίου 2015. Ανακτήθηκε στις 17 Ιανουαρίου 2021.
23. ↑  «Στη λίστα του Politico με τα 28 πρόσωπα που διαμορφώνουν την Ευρώπη. Του Αλέξη Παπαχελά » Via Diplomacy». *Via Diplomacy*. 2 Δεκεμβρίου 2015. Ανακτήθηκε στις 17 Ιανουαρίου 2021.
24. ↑  «Αλέξης Παπαχελάς - Βραβεύσεις Εκπομπών». Αρχειοθετήθηκε από το πρωτότυπο στις 26 Αυγούστου 2012. Ανακτήθηκε στις 16 Απριλίου 2013.
25. ↑  «Το ήθος, η αλήθεια και η αντικειμενικότητα». *tanea.gr*. 13 Δεκεμβρίου 2000. Ανακτήθηκε στις 21 Οκτωβρίου 2020.
26. ↑  «Αλέξης Παπαχελάς - Άρθρα στη New Yoork Times».
27. ↑  «Αλέξης Παπαχελάς - Άρθρα στη Guardian».
28. ↑  «Bilderberg Meetings - Participants(2009)». Αρχειοθετήθηκε από το πρωτότυπο στις 2 Δεκεμβρίου 2016. Ανακτήθηκε στις 15 Νοεμβρίου 2011.
29. ↑  «ΕΛΙΑΜΕΠ Διοικητικό Συμβούλιο».
30. ↑  «Στο καινούργιο τεύχος του ΗELLO! Ο Αλέξης Παπαχελάς δηλώνει: «Έγινα 59 ετών στην εντατική»». *gr.hellomagazine.com*. Ανακτήθηκε στις 24 Ιουνίου 2020.

Εξωτερικοί σύνδεσμοι
--------------------

* "Οι Νέοι Φακέλοι" Αρχειοθετήθηκε 2008-06-10 στο Wayback Machine.
* Συνέντευξη στο περιοδικό ΑΡΜΕΝΙΚΑ